Anssi Vanjoki Vuodesta 2013 alkaen Lappeenrannan teknillisen yliopiston kauppatieteiden professori Nokian johtaja ja johtokunnan jäsen vuoteen 2010 saakka Syntynyt vuonna 1956, koulutukseltaan kauppatieteiden maisteri

Jokaisella on kodissaan tai ympäristössään hommia, joita ei välttämättä haluaisi tehdä. Professori Anssi Vanjoen mielestä ihminen on luonteeltaan peruslaiska ja haluaa entistä laiskemmaksi. Tietotekniikan avulla ihmiselle mahdollistetaan laiska elämä.

– Ihminen on laiska ja mukavuudenhaluinen ja haluaa tehdä sellaisia asioita, joista itse kokee intoa ja intohimoa.

Vanjoen mukaan kehitys vie meitä vääjäämättömästi sitä kohti, että voimme seurata omaa intohimoamme.

– Sillä tavalla meistä tulee laiskoja niitä asioita kohtaan, jotka meitä eivät innosta tai kiinnosta.

Vanjoen mukaan ihmisillä on paljon asioita, joita joudumme tekemään pakosta ja velvollisuudentunnosta. Ihminen haluaa tehdä sellaisia asioita, joista hän voi saada iloa ja intohimoa.

Tärkein on ihminen

Ihminen on aina ollut tietotekniikan kehityksessä mukana, mutta nyt tietotekniikan kehitys on tullut uuteen vaiheeseen. Keskiöön on nousemassa inhimillinen ihminen.

Ympärillämme on tapahtumassa suuri murros, muistuttaa Lappeenrannan teknillisen yliopiston kauppatieteellisen tiedekunnan professorina työskentelevä Anssi Vanjoki.

– Pitkään tietotekniikka on ajateltu vain tuotannon ja tehokkuuden kautta. Tärkein asia eli ihminen on unohtunut.

Internet on nykyisin täynnä ihmisten tunteita ja inhimillisyyttä.

– Kun katsotaan esimerkiksi, miten tietotekniikka on mahdollistanut sosiaalisen median kehityksen ja sen miten ihmiset voivat siellä ilmaista tunteitaan. Nämä ilmiöt - peukut ja sydämet - ovat nostaneet inhimillisyyden ihan uudella tavalla keskiöön, kertoo Vanjoki.

Professori Anssi Vanjoki puhuukin nykyään termistä "kaiken internet".

–Siinä kaikki inhimillinen toiminta on kuvattu tällaisessa todellisuudessa, jota me emme pysty koskettelemaan samalla tavalla kuin esineitä. Se todellisuus on kuitenkin todellista, koska se muodostuu meille olennaisista ajatuksista ja asioista, kertoo Vanjoki.

Itsepalvelukassoja alkaa olla jo arkipäivää. Heikki Rönty / Yle

Itsepalvelu valtaa palvelut

Vanjoen mukaan yksi ajankohtainen esimerkki vähenevästä pakkoaskareesta on kaupassa käynti. Yhä useampi ostaa tavaroita suoraan nettikaupasta kuin että lähtisi niitä perinteisestä kaupasta hakemaan.

Ruokakaupassa käynti tulee Vanjoen mukaan merkittävästi vähenemään. Peruselintarvikkeet - maito, leipä, ketsuppi - tuodaan jatkossa suoraan kotiin. Kaupassa käyntiä ovat jo nopeuttaneet itsepalvelukassat.

– On jo todellisuutta, että lastataan kaupan kärry täyteen tavaraa, ja koko kärry ajetaan läpi tunnistimesta, joka kertoo mitä kaikkea kärryssä on ja on mitä se maksaa, kertoo Vanjoki.

Vaikka palvelun perään huudetaankin monessa yhteydessä, niin nykyajan nuoret ovat jo tottuneet hoitamaan asioita itse. Hammaslääkäri varataan netistä. Siellä ovat myös pankkiasiat, ostokset, kyselyt ja viihde.

– Internetissä olevat palvelut kehittyvät niin, että ne osaavat vastata lähes kaikkiin asiakkaan tekemiin kysymyksiin.

Vanjoki povaakin, että itsepalvelu on ottamassa vallan palvelulta. Tämä koskee erityisesti rutiiniostoksia eli juuri esimerkiksi päivittäisiä maito-ostoksia. Niitä ei tulevaisuudessa enää kovinkaan moni tee.

Vaikka rutiiniostokset jäävät historiaan, niin ihminen kuitenkin kaipaa vaatteiden hipistelyä ja niin sanottua shoppailua.

– Ainutkertainen ostokokemus voi olla hyvinkin elämyksellinen, ja siihen kaupan kannattaa satsata tulevaisuutta ajatellen, neuvoo professori Vanjoki.

Professori Anssi Vanjoki pohti tulevaisuutta Lappeenrannan teknillisen yliopiston ja Saimaan ammattikorkeakoulun järjesteämässä Digikaappaus-seminaarissa Lappeenrannassa. Petri Kivimäki / Yle

Vaarana perinteiset työpaikat

Kun ihmiset siirtävät palveluiden hankkimista suoraan Internetistä, niin se tarkoittaa samalla suurta mullistusta logistiikkaan eli tavaroiden kuljetukseen. Jo nyt logistiset ketjut ovat valtavassa myllerryksessä.

– Digitalisaatio murtaa hyvin paljon olemassa olevia rakenteita. Se tuo tuottamisen ja kuluttamisen lähelle toisiaan, kertoo professori Anssi Vanjoki.

Tuotteiden hinnoissa on mukana arvoketju, joka koostuu kaikista väliportaista, mitä tuotteen saattaminen kauppaan on kustantanut. Professori Vanjoen mukaan tämä tuotteissa oleva arvoketju romahtaa. Se voi pudota puoleen tai jopa enemmänkin.

– Varmasti poistuu paljon sellaista työtä, jota aiemmin on tehty. Tilalle tulee toisenlaista työtä, jossa pääsee toteuttamaan intohimoaan.

Vanjoen mukaan uudenlainen logistiikkaketju näkyy selvästi jo Yhdysvalloissa.

– USA:ssa käydessäni huomasin, miten pikalähettipalvelut kuskaavat tavaraa jatkuvalla syötöllä.

Esimerkkejä logistisen ketjun maailmanlaajuisista muutoksista ovat esimerkiksi Spotify, Über ja Airbnb. Spotify vaikuttaa koko äänilevyteollisuuteen, Über horjuttaa taksi-liikennettä ja Airbnb muuttaa perinteistä hotellibisnestä.

Kaiken perusta on Vanjoen mukaan se, että ihminen pääsee tekemään sitä, mihin tuntee intohimoa. Vanjoen terveiset työpaikalle tulevat tässä.

– Ihmisen pitää saada tehdä sitä, mihin hän tuntee intohimoa. Vain sillä tavalla saadaan paras lopputulos.